Paul Villemi

Paul-Aleksander Villemi VR II/3 (14. oktoober 1897 Mooste vald, Põlva kihelkond, Võrumaa – 28. aprill 1942 Vjatlagi vangilaager, Kirovi oblast, NSV Liit) oli Eesti sõjaväelane (kolonelleitnant). Ta oli Vabadussõjas laiarööpmelise soomusrongi nr 1 luurajate komando ülem ning mitme ajaloolise teose autor või koostaja. Paul-Aleksander Villemi sündis 1897. aastal Võrumaal Mooste vallas. Üldhariduse omandas Räpina kõrgemas algkoolis ja iseõppimise teel. Lõpetas Gattšina lipnikekooli ja osales nooremohvitserina Esimeses maailmasõjas jalaväes. Osales Vabadussõjas soomusrongil nr 1 selle formeerimise hetkest alates (30. novembrist 1918), algul ohvitseride ja vabatahtlike komando ja siis jalamaakuulajate (luurajate) komando ülemana. Oli Vabadussõjas soomusrongi nr 1 ülddessandi juht 29. märtsil 1919 Petseri lahingus, 22. aprillil 1919 Kasaritsa lahingus ja 21. juunil 1919 (Landesveeri sõja) Lode lahingus. Sai Vabadussõjas kolm korda haavata: 28. jaanuaril 1919 Sangastes, 21. juunil 1919 (Landesveeri sõjas) Lode lahingus ja 18. oktoobril 1919 Bermondt-Avalovi avantüüri ajal Riias. Ülendati märtsis 1919 lipnikust alamleitnandiks ja detsembris 1919 alamleitnandist leitnandiks. Autasustati Vabadussõjas üles näidatud vapruse eest II liigi 3. järgu Vabadusristi ja tasuta maaga normaaltalu suuruses. Jätkas pärast Vabadussõda teenistust soomusrongil Kapten Irv, olles kuni 1929. aastani soomusrongi dessantkompanii ja noortekompanii ülem. Määrati 1929. aasta augustis soomusrongi Kapten Irv ülemaks, kellena teenis 1932. aasta novembrini. Aastatel 1932–1934 osales ta Vabadussõja Ajaloo Komitee töös. Ta oli albumi "Eesti Vabadusristi kavalerid" (1935) redaktsioonikomisjoni liige ja seega üks selle raamatu koostajatest. 1935. aastal ilmus P. Villemilt ka raamat oma legendaarsest Vabadussõja-aegsest soomusrongi nr 1 komandandist ja hilisemast Soomusrongide Divisjoni esimesest ülemast kapten Anton Irvest – „Kapten Anton Irv“ (1935). Õppis aastatel 1934–1936 kõrgemas sõjakoolis. Pärast kõrgema sõjakooli lõpetamist oli novembrist 1936 kuni jaanuarini 1939 Kaitsevägede Staabi II (vastuluure) osakonna B-jaoskonna (sõjalise vastuluure üksuse) ülema kohusetäitja. 1939. aasta jaanuarist kuni 1940. aastani oli ta Tartu Sõjaväeringkonna staabiülem. Kolonelleitnant Paul Villemi arreteeriti 18. märtsil 1941 ja suri Kirovi oblastis Vjatlagi vangilaagris 28. aprillil 1942. Paul Villemi, "Kapten Anton Irv". Tartu, 1935 Paul Villemi, "Soomusrongide diviis Vabadussõjas" // Sõdur 1928, nr 48/49, lk 1322-1326. Paul Villemi, "Võru kaitsmisest aprillis 1919 ja soomusrong nr. 1. dessandi osa selles." // Sõdur 1931, nr 15/16. Paul Villemi, Lühike ja äge võitlus Tartu pärast // Postimees nr 14, 15. jaanuar 1934. Paul Villemi, "Landeswehri purustamine" (I osa) // Postimees nr 166, 20. juuni 1934, lk 4. Paul Villemi, "Landeswehri purustamine" (II osa) // Postimees nr 167, 21. juuni 1934, lk 2. Paul Villemi, "Meie operatiivala juhid Vabadussõjas" // Sõdur 1936, nr 33/34, lk 821-824. Paul Villemi, "Episoode Tartu vabastamisest" // Vabadussõja Tähistel 1937, nr 1, lk 11-15. Paul Villemi, "Moglino jaama vallutamine 25. mail 1919" // Vabadussõja Tähistel 1938, nr 4, lk 130-132. Paul Villemi, "Landeswehri purustamisest." // Vabadussõja Tähistel 1938, nr 6. Paul Villemi. "Kahe soomusrongi viiepäevane sõjaretk Irboskasse 14.-18.02.1919." // Sõdur 1938, nr 48, lk 1187-1201. Paul Villemi, "Al-kapten Jüri Ratassepp VR I/3 ja II/3." // Sõdur 1939, nr 5. Paul Villemi, "Sõjajutt: Eesti soomusrongid Riiga!" (Maaleht 2009) Paul Villemi, "Kindral Laidoner ja soomusrongid." Masinakiri, 1933: ERA 2124/3/229 Paul Villemi, "Operatiivse ja taktikalise juhtimise põhijooned Vabadussõjas." (Kõrgema Sõjakooli lõputöö). Masinakiri. Tallinn, 1937: ERA 495/12/833 Paul Villemi päevik: ERA 2124/3/1704 "Eesti Vabadusristi kavalerid". Stockholm: Välis-Eesti & EMP, 1984, lk 350. Ohvitseride andmekogu Paul Villemi Eesti biograafilises andmebaasis ISIK